CELEX: 32018D0808(01)
Language: ro
Date: 2018-07-24 00:00:00
Title: Decizia Comisiei din 24 iulie 2018 privind Instrumentul pentru refugiații din Turcia, de modificare a Deciziei C(2015) 9500 a Comisiei în ceea ce privește contribuția la Instrumentul pentru refugiații din Turcia

8.8.2018   
               
               
                  RO
               
               
                  Jurnalul Oficial al Uniunii Europene
               
               
                  C 278/3
               
            
         DECIZIA COMISIEI
         din 24 iulie 2018
         privind Instrumentul pentru refugiații din Turcia, de modificare a Deciziei C(2015) 9500 a Comisiei în ceea ce privește contribuția la Instrumentul pentru refugiații din Turcia
         (2018/C 278/03)
         
            EXPUNERE DE MOTIVE
         
         
            Adoptarea Deciziei Comisiei privind Instrumentul pentru refugiații din Turcia de modificare a Deciziei C(2015) 9500 a Comisiei în ceea ce privește contribuția la Instrumentul pentru refugiații din Turcia
         
         Instrumentul pentru refugiații din Turcia a fost creat în 2015, ca o dovadă edificatoare a angajamentului UE de a sprijini refugiații din Turcia. Acest instrument a combinat asistența umanitară cu asistența fără caracter umanitar, pentru a sprijini Turcia în eforturile sale de găzduire a refugiaților. Prima tranșă de finanțare în cadrul instrumentului s-a ridicat la 3 miliarde EUR pentru 2016 și 2017.
         Mobilizarea acestei prime tranșe a Instrumentului pentru refugiații din Turcia a fost încununată de succes. Integralitatea pachetului financiar operațional, în valoare de 3 miliarde EUR, a fost programată, angajată și contractată în decursul celor 21 de luni care au urmat Declarației UE-Turcia din martie 2016. Cel de Al doilea raport anual privind instrumentul (1) cuprinde informații detaliate cu privire la rezultatele obținute și la punerea în aplicare a 72 de proiecte, în total. Raportul confirmă faptul că s-au obținut rezultate tangibile. Printre acestea se numără: acordarea de sprijin, sub formă de venit lunar, unui număr de aproape 1,2 milioane de persoane din rândul celor mai vulnerabili refugiați, transferurile lunare de numerar având loc în cadrul Plasei de siguranță socială de urgență; organizarea de cursuri de limba turcă de care au beneficiat 312 000 de copii refugiați și punerea la dispoziție de materiale educaționale pentru 500 000 de elevi; și consultații de asistență medicală primară pentru aproape 764 000 de refugiați și vaccinarea a peste 217 000 de sugari sirieni refugiați. Guvernanța instrumentului a favorizat, de asemenea, optarea pentru o abordare bazată pe parteneriatul dintre UE și statele membre, iar guvernanța comună nu ar fi posibilă dacă finanțarea ar proveni exclusiv de la bugetul Uniunii.
         Continuarea acțiunilor care s-au dovedit eficace este în interesul UE. Prezenta decizie a Comisiei are obiectivul de a asigura continuarea activităților valoroase întreprinse în cadrul instrumentului, astfel cum este prevăzut în Declarația UE-Turcia.
         Declarația UE-Turcia a confirmat faptul că UE va mobiliza, până la sfârșitul anului 2018, o sumă suplimentară de 3 miliarde EUR pentru instrument, dacă sunt îndeplinite condițiile relevante. Așadar, în vederea asigurării continuității proiectelor din cadrul instrumentului și a sprijinului neîntrerupt pentru refugiați, este necesară luarea unei decizii privind alocarea de fonduri suplimentare. Comisia adoptă, prin urmare, o decizie privind o a doua alocare de 3 miliarde EUR pentru Instrumentul pentru refugiații din Turcia. Bugetul pe 2016 și 2017 mobilizat în cadrul instrumentului a fost compus din suma de 1 miliard EUR de la bugetul Uniunii și suma de 2 miliarde EUR din contribuțiile statelor membre sub formă de venituri alocate externe. În decizia sa din 14 martie 2018 (2), Comisia a menținut aceeași defalcare între bugetul Uniunii și contribuția statelor membre UE pentru a doua tranșă. În urma discuțiilor ulterioare, Comisia a decis ca pentru perioada 2018-2019 să contribuie cu 2 miliarde EUR din bugetul Uniunii. Statele membre vor aduce contribuții în valoare de 1 miliard EUR sub formă de venituri alocate externe. La 18 iulie a fost actualizată înțelegerea comună, aceasta oferind cadrul în care contribuțiile statelor membre pot fi mobilizate.
         COMISIA EUROPEANĂ,
         având în vedere Tratatul privind funcționarea Uniunii Europene, în special articolul 210 alineatul (2) și articolul 214 alineatul (6),
         întrucât:
         
                     (1)
                  
                  
                     La punctul 6 al Declarației UE-Turcia din 18 martie 2016 (denumită în continuare „declarația”) se prevede că UE urmează să mobilizeze, până la sfârșitul anului 2018, o finanțare suplimentară pentru Instrumentul pentru refugiații din Turcia („instrumentul”) în valoare de 3 000 000 000 EUR, odată ce suma de 3 000 000 000 EUR alocată inițial prin intermediul instrumentului va fi pe punctul de a fi utilizată integral și dacă vor fi îndeplinite condițiile relevante.
                  
               
                     (2)
                  
                  
                     La data de 3 februarie 2016, reprezentanții guvernelor statelor membre au elaborat o „Înțelegere comună între statele membre ale UE și Comisie de instituire a unui cadru de guvernanță și de condiționalitate privind Instrumentul pentru refugiații din Turcia” (denumită în continuare „înțelegerea comună”). Înțelegerea comună a fost actualizată la 18 iulie 2018.
                  
               
                     (3)
                  
                  
                     Repartizarea contribuțiilor pentru prima tranșă a fost următoarea: 1 000 000 000 EUR de la bugetul Uniunii și 2 000 000 000 EUR din partea statelor membre.
                  
               
                     (4)
                  
                  
                     Comisia ar trebui să furnizeze 2 000 000 000 EUR de la bugetul Uniunii pentru a doua tranșă. Suma de 1 000 000 000 EUR va fi furnizată din contribuțiile statelor membre.
                  
               
                     (5)
                  
                  
                     Furnizarea progresivă a asistenței este condiționată de continuarea punerii în aplicare a înțelegerii dintre Uniunea Europeană și Republica Turcia în scopul intensificării cooperării dintre acestea în ceea ce privește acordarea de sprijin persoanelor care beneficiază de protecție temporară și gestionarea migrației, în cadrul unui efort coordonat de abordare a crizei.
                  
               
                     (6)
                  
                  
                     Contribuțiile financiare individuale din partea statelor membre ar trebui să fie incluse în bugetul Uniunii ca venituri alocate externe, în conformitate cu articolul 21 alineatul (2) litera (b) din Regulamentul (UE, Euratom) nr. 966/2012 al Parlamentului European și al Consiliului (3). Întrucât Comisia are responsabilitatea exclusivă pentru execuția bugetului Uniunii, în conformitate cu articolul 317 din tratat, aceasta ar trebui să primească, în numele Uniunii, certificatele de contribuție din partea statelor membre. Fiecare certificat de contribuție, exprimat în euro, permite Comisiei să pună la dispoziție creditele de angajament corespunzătoare la momentul primirii certificatului respectiv, în conformitate cu articolul 7 alineatul (2) din Regulamentul delegat (UE) nr. 1268/2012 al Comisiei (4). Certificatele de contribuție individuală trebuie să se bazeze pe un model unic care să permită adaptarea, în cazul în care este necesar, la nevoi specifice.
                  
               
                     (7)
                  
                  
                     Deciziile referitoare la asistența umanitară și acțiunile de furnizare a acesteia vor fi puse în aplicare în concordanță cu Regulamentul (CE) nr. 1257/96 al Consiliului (5) și în conformitate cu principiile prevăzute în Consensul european privind ajutorul umanitar (6).
                  
               
                     (8)
                  
                  
                     Din motivele enunțate mai sus, este necesar să se modifice Decizia C(2015) 9500 a Comisiei în consecință (7),
                  
               DECIDE:
         
            Articolul 1
            Decizia C(2015) 9500 se modifică după cum urmează:
            Articolul 4 se înlocuiește cu următorul text:
            
               
                  „1.   Instrumentul coordonează o sumă de 3 000 000 000 EUR pentru perioada 2016-2017 și o sumă suplimentară de 3 000 000 000 EUR pentru perioada 2018-2019.
               
            
         
         
            Articolul 2
            
               (1)   Prezenta decizie intră în vigoare la data adoptării.
            
            
               (2)   Aceasta se publică în Jurnalul Oficial.
            
         
         
            Adoptată la Bruxelles, 24 iulie 2018.
            
               
                  Pentru Comisie
               
               Johannes HAHN
               
                  Membru al Comisiei
               
            
         
         
            (1)  Comunicarea COM(2018) 91 a Comisiei din 14 martie 2018.
         
            (2)  Decizia Comisiei din 14 martie 2018 privind Instrumentul pentru refugiații din Turcia, de modificare a Deciziei C(2015) 9500 a Comisiei în ceea ce privește contribuția la Instrumentul pentru refugiații din Turcia, 2018/C 106/05, JO C 106/4 din 21 martie 2018.
         
            (3)  Regulamentul (UE, Euratom) nr. 966/2012 al Parlamentului European și al Consiliului din 25 octombrie 2012 privind normele financiare aplicabile bugetului general al Uniunii și de abrogare a Regulamentului (CE, Euratom) nr. 1605/2002 al Consiliului (JO L 298, 26.10.2012, p. 1).
         
            (4)  JO L 362, 31.12.2012, p. 1.
         
            (5)  Regulamentul (CE) nr. 1257/96 al Consiliului din 20 iunie 1996 privind ajutorul umanitar (JO L 163, 2.7.1996, p. 1).
         
            (6)  Declarație comună a Consiliului și reprezentanților guvernelor statelor membre reuniți în cadrul Consiliului, a Parlamentului European și a Comisiei Europene, „Consensul european privind ajutorul umanitar” (JO C 25, 30.1.2008, p. 1).
         
            (7)  Astfel cum a fost modificată prin Decizia C(2016) 855 a Comisiei din 10 februarie 2016, Decizia C(2017) 2293 a Comisiei din 18 aprilie 2017 și Decizia C(2018) 1500 a Comisiei din 14 martie 2018.